Diari Oficial de la Generalitat Valenciana


Sumari del DOGV 9264, del 26-01-2022 (2022/480)

RESOLUCIÓ de 19 de gener de 2022, del Rectorat de la Universitat Jaume I, per la qual es convoca la provisió, pel sistema de lliure designació, del lloc de treball de cap de la Unitat d'Anàlisi i Desenvolupament TI.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9264

Data del DOGV
:   26-01-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/480


Data del document
:   19-01-2022

Organisme emissor
:   Universitat Jaume I de Castelló

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 19 de gener de 2022, del Rectorat de la Universitat Jaume I, per la qual es convoca la provisió, pel sistema de lliure designació, del lloc de treball de cap de la Unitat d'Anàlisi i Desenvolupament TI. [2022/480]  
 Aquesta convocatòria té en compte el principi d'igualtat de tracte entre dones i homes pel que fa a l'accés a l'ocupació pública, i s'utilitza un llenguatge inclusiu en la redacció d'aquesta, d'acord amb l'article 14 de la Constitució espanyola, la Llei orgànica 3/2007, de 22 de març, per a la igualtat efectiva entre dones i homes, així com d'acord amb el III Pla d'Igualtat de la Universitat Jaume I i l'informe d'impacte de gènere per a l'oferta d'ocupació pública del personal d'administració i serveis d'aquesta universitat per a l'any 2021.  
  
De conformitat amb l'article 80 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic i l'article 115.1 de la Llei 4/2021, de 16 d'abril, de la funció pública valenciana (en endavant, LFPV), el procediment de lliure designació amb convocatòria pública consisteix en l'apreciació discrecional per l'òrgan competent de la idoneïtat i de les competències de les persones candidates en relació amb els requisits exigits per a l'acompliment del lloc. Així mateix, el Reial decret legislatiu 5/2015 estableix que les lleis de desenvolupament d'aquest establiran els criteris per a determinar els llocs que, per la seua especial responsabilitat i confiança, puguen cobrir-se pel procediment de lliure designació amb convocatòria pública.  
Vist que el lloc de cap de la Unitat d'Anàlisi i Desenvolupament TI de la Universitat Jaume I es troba vacant, el sistema de provisió del qual és la lliure designació, d'acord amb el que es disposa en l'article 115 de l'LFPV i en la modificació de la relació de llocs de treball de la Universitat Jaume I, aprovada per Resolució de 21 de desembre de 2021 d'aquest Rectorat (DOGV 9250, 05.01.2022), resolc:  
  
Primer  
Convocar, per a la provisió pel sistema de lliure designació, el lloc de treball de cap de la Unitat d'Anàlisi i Desenvolupament TI de la Universitat Jaume I de Castelló que s'assenyala en l'annex II d'aquesta resolució.  
  
Segon  
Aprovar les bases que regeixen la present convocatòria i que figuren en l'annex I.  
  
Contra aquesta resolució, que posa fi a la via administrativa, les persones interessades poden interposar recurs contenciós administratiu davant el jutjat contenciós administratiu corresponent, en el termini de dos mesos comptadors des de l'endemà de la publicació. Així mateix, amb caràcter potestatiu, es pot interposar recurs de reposició, en el termini d'un mes comptador des de l'endemà de la notificació, davant el mateix òrgan que ha dictat la resolució. Tot això de conformitat amb el que s'estableix en els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que les persones interessades puguen exercitar, si escau, qualsevol altre que estimen procedent.  
  
  
Castelló de la Plana, 19 de gener de 2022.- La rectora: Eva Alcón Soler.  
  
  
  
ANNEX I  
Bases de la convocatòria  
  
Primera. Requisits de participació  
Pot participar en aquesta convocatòria el personal funcionari de carrera de l'escala superior d'Informàtica de la Universitat Jaume I que reunisca els requisits i les condicions que estableix la normativa vigent i, en particular, els requisits per a la provisió del lloc de treball que es detalla en l'annex II d'aquesta resolució.  
Els requisits de participació han de reunir-se en la data de finalització del termini de presentació de sol·licituds i mantindre's fins a la presa de possessió.  
  
Segona. Sol·licituds de participació  
La sol·licitud, acompanyada d'un historial professional de competències i capacitats i de la documentació acreditativa del compliment dels requisits ?tret que consten anotats en el Registre de personal de la Universitat Jaume I ?, s'ha de presentar en el Registre Electrònic de la Universitat Jaume I, mitjançant el Tauler d'Anuncis Oficial de la Universitat Jaume I (TAO-UJI) (codi 19790).  
En la sol·licitud s'ha d'indicar:  
En l'apartat «Exposa», literalment:  
«Que he llegit les bases de la convocatòria; que la informació subministrada és certa i autoritze la verificació i acarament de les dades personals incloses en la sol·licitud o que es troben en l'expedient i aportats en el procés selectiu, així com la seua comprovació en els òrgans administratius corresponents.»  
En l'apartat «Sol·licita»:  
«Participar en el sistema de provisió per lliure designació del lloc de treball de cap de la Unitat d'Anàlisi i Desenvolupament TI de la Universitat Jaume I de Castelló, codi assumpte: 19713.».  
El termini de presentació serà, en qualsevol cas, de deu dies hàbils comptadors des de l'endemà de la publicació d'aquesta convocatòria en el Diari Oficial de la Generalitat Valenciana.  
  
Tercera. Comprovació del compliment dels requisits de participació  
  
El Servei de Recursos Humans comprovarà el compliment dels requisits de les persones participants i, si escau, requerirà les persones interessades perquè en un termini de deu dies hàbils realitzen les esmenes que siguen procedents.  
Una vegada realitzats els tràmits anteriors, la Gerència emetrà un informe preceptiu i vinculant en relació amb les sol·licituds que complisquen els requisits i el remetrà al Rectorat per a la seua resolució d'acord amb el que preveu l'LFPV.  
  
Quarta. Resolució de la convocatòria  
El Rectorat resoldrà, de conformitat amb el que s'estableix en l'article 115, apartats 1 i 6, de l'LFPV, l'adjudicació a la persona que considere més idònia per a l'acompliment del lloc de treball o que es declare desert, encara que hi haja personal que reunisca els requisits exigits, si considera que cap persona resulta idònia per a exercir-lo.  
  
La resolució haurà d'indicar que la presa de possessió en la nova destinació s'efectuarà l'endemà de la publicació de la resolució de la convocatòria en el Diari Oficial de la Generalitat Valenciana, llevat que en aquesta es dispose una altra data.  
  
Cinquena. Termini de resolució  
Aquesta convocatòria es resoldrà en un termini no superior a tres mesos comptadors des de l'endemà de la data de finalització del termini de presentació de sol·licituds.